[pic] | EURÓPAI BIZOTTSÁG |

Brüsszel, 2011.1.24.

COM(2011) 14 végleges

A BIZOTTSÁG JELENTÉSE A TANÁCSNAK ÉS AZ EURÓPAI PARLAMENTNEK

a SESAR közös vállalkozás időközi értékeléséről és az európai légiforgalmi szolgáltatási főterv végrehajtása terén tett előrehaladásról

A BIZOTTSÁG JELENTÉSE A TANÁCSNAK ÉS AZ EURÓPAI PARLAMENTNEK

a SESAR közös vállalkozás időközi értékeléséről és az európai légiforgalmi szolgáltatási főterv végrehajtása terén tett előrehaladásról

HÁTTÉR-INFORMÁCIÓK

Az „Egységes európai égbolt” kezdeményezés technológiai pillérét az Egységes európai égbolt légiforgalmi szolgáltatási kutatási program (Single European Sky Air Traffic Management Research Programme, SESAR)[1] képezi. A SESAR a légiforgalmi szolgáltatási (ATM-) technológiák, rendszerek és eljárások olyan magas színvonalú új generációját határozta meg, építi ki és fogja üzemeltetni, amely összhangban van az egységes európai égbolt célkitűzéseivel és követelményeivel ( „Egységes európai égbolt” technológiák és eljárások ). A SESAR meghatározási szakaszának egyik legfontosabb eredménye az európai ATM-főterv ( főterv ); ez a dokumentum magában foglal egy közösen kidolgozott, az EU Tanácsa által jóváhagyott és az érdekeltek által elismert menetrendet, amely szerint 10–15 éven belül sor kerülhet az ATM-technológiák és -eljárások új generációjának bevezetésére. A főterv a szóban forgó technológiákat kifejlesztő munkaprogram irányítására szolgál, és döntő szerepet fog játszani az üzemeltetési szakasz levezénylésében is.

A SESAR-program jelenleg a kiépítési szakaszban van, melynek irányítását a SESAR közös vállalkozás, vagyis az első, EU-szervként létrejött légiforgalmi szolgáltatási köz-magán társulás végzi. A SESAR közös vállalkozás célja, hogy az európai uniós kutatási és fejlesztési erőfeszítések összefogásával és koordinálásával gondoskodjon az európai ATM-rendszer korszerűsítéséről. A közös vállalkozás kifejleszti és hitelesíti az ATM-technológiák és -eljárások új generációját, vagyis az „Egységes európai égbolt” technológiáit és eljárásait. A SESAR közös vállalkozás a főterv végrehajtásáért és fenntartásáért is felel. Alapító tagjai az EU és az Eurocontrol, őket 15 iparágbeli, valamint több egyéb társult tag egészíti ki.

A SESAR közös vállalkozásról szóló rendelet [2] rendelkezései értelmében a Bizottság 2010-ben elvégezte a SESAR közös vállalkozás első időközi értékelését, melynek eredményeit be fogja mutatni az Európai Parlamentnek és a Tanácsnak. Ezenkívül 2009. március 30-i következtetéseiben a Tanács felkérte a Bizottságot, hogy tegyen jelentést a SESAR közös vállalkozás által a főterv végrehajtása terén tett előrehaladásról. Ez a jelentés, mely e két témával foglalkozik, eleget kíván tenni az említett kötelezettségeknek.

A SESAR PROGRAM

A SESAR program az EU által az ATM kérdésében valaha útjára bocsátott egyik legfontosabb kutatási és fejlesztési program. Az „Egységes európai égbolt” jogi keretet kínál a hatékonyabb, teljesítményorientált, biztonságosabb és környezetkímélőbb ATM eljárások számára. A SESAR technológiai megoldásokat, funkciókat, rendszereket és normajavaslatokat dolgoz ki, lehetővé téve az „Egységes európai égbolt” kezdeményezés azon teljesítménycéljainak elérését, amelyek a kapacitás megháromszorozására, az ATM-költségek felére csökkentésére, a biztonság mértékének megtízszerezésére és az egyes járatok környezeti hatásának 10%-kal való csökkentésére vonatkoznak.

A SESAR három szakaszból áll:

Meghatározási szakasz

A meghatározási szakaszban (2005–2008) meghatározásra került az ATM-teljesítményszintek elérésének menetrendje és egy magas szintű munkaterv, mely rögzíti az ATM-rendszerek új generációjának tartalmát és a megvalósításhoz szükséges elemeket. A meghatározási szakaszt egy 30 szervezetből álló, az ATM-szereplők széles spektrumát képviselő konzorcium hajtotta végre az Eurocontrol műszaki irányításával. Az e szakaszban felmerült költség összesen 60 millió EUR-t tett ki, melyet az EU és az Eurocontrol egyenlő arányban finanszírozott.

Kiépítési szakasz

A kiépítési szakaszban (2008–2013) – a meghatározási szakasz eredményeire építve – kifejlesztésre kerülnek a szükséges elemek. A kiépítési szakasz irányításával a SESAR közös vállalkozást bízták meg. E szakasz becsült költségigénye 2,1 milliárd EUR, melyet különféle köz- és magán finanszírozási forrásokból a SESAR közös vállalkozás tagjai állnak.

Üzemeltetési szakasz

Az üzemeltetési szakaszban (2013–2020) sor kerül az új ATM-infrastruktúra nagyobb mennyiségben történő előállítására és alkalmazására. Ez az infrastruktúra, melynek alapját a kiépítési szakaszban kifejlesztett új technológiák és eljárások képezik, hozzá fog járulni az „Egységes európai égbolt” célkitűzéseinek eléréséhez, előmozdítva egy jól teljesítő európai légi közlekedés magvalósulását. Az üzemeltetési szakasz költsége 2008 és 2025 között becslések szerint 30 milliárd EUR-ra[3] fog rúgni.

A SESAR KÖZÖS VÁLLALKOZÁS

A SESAR közös vállalkozás az EU működéséről szóló szerződés 187. cikke értelmében, a 2007. február 27-től 2016. december 31-ig tartó időszakra létrehozott, uniós szervnek minősülő köz-magán társulás. Megbízatása az alábbiakra szól:

- A megfelelő ATM-kutatások főtervvel összhangban lévő koordinálása és összefogása

- A főterv végrehajtása

- A kiépítési szakaszhoz szükséges finanszírozás biztosítása

- Az érdekeltek bevonása

- A szakmai tevékenység megszervezése, beleértve a hitelesítési eljárásokat is

- A közös termékek kifejlesztésére irányuló tevékenységek felügyelete

A végrehajtási döntéseket a közös vállalkozás igazgatási tanácsa hozza, melynek elnöki tisztét az EU-t képviselő Bizottság látja el. A közös vállalkozás napi ügyvezetéséért az ügyvezető igazgató felel.

Az alapító tagok – az EU és az Eurocontrol – egyenként 700 millió EUR-t bocsátottak a SESAR közös vállalkozás rendelkezésére. Az uniós hozzájárulás egyik fele a hetedik kutatási és fejlesztési keretprogramból származik, másik felét pedig a transzeurópai közlekedési hálózattal kapcsolatos többéves program biztosítja. A nyílt kiválasztási eljárással választott iparágbeli tagok szintén megközelítően 700 millió EUR-nyi hozzájárulást bocsátottak rendelkezésre.

A SESAR közös vállalkozás 17 munkacsomagot átfogó munkaprogramjában[4], melyet a közös vállalkozás tagjai és társult tagjai mintegy 300 projekt keretében hajtanak végre, a következő témakörök szerepelnek:

1. Operatív ATM-kutatás , ezen belül: repülés közbeni műveletek, terminálüzemeltetési műveletek, repülőtéri műveletek és hálózati műveletek

2. Rendszerkutatás , ezen belül: légijármű-rendszerek, repülés közbeni és megközelítési légiforgalom-irányítási rendszerek, repülési műveleti központok és időjárási előrejelző szolgáltatások, repülőtéri rendszerek, hálózati információkezelési rendszer és nem-repülőelektronikai kommunikációs, navigációs és légtérellenőrző rendszerek

3. Rendszerszintű információkezelés

4. Keresztirányú tevékenységek: például hitelesítési infrastruktúra; biztonsági, védelmi, környezeti és emberi teljesítőképességgel kapcsolatos esettanulmányok; a főterv és annak aktualizálása; a célkoncepció és annak struktúrája

A SESAR közös vállalkozás azzal, hogy összefogja a kutatási és fejlesztési tevékenységeket, az alkalmazás irányába tereli őket, és az érdekeltek aktív bevonására törekszik, optimális módon kielégíti a légtérhasználók és a szolgáltatók igényeit. A köz-magán társulás uniós szintű koncepciója biztosítja, hogy az „Egységes európai égbolt” olyan társadalmilag kiemelt céljai, amilyen a biztonság vagy a CO2-kibocsátás csökkentése, beépüljenek a programba. Ez a koncepció lehetővé tette a pénzügyi források és a know-how feltárását és összegyűjtését, és ezzel a hasonló nemzeti és regionális projektek okozta széttagoltság mérséklését. A SESAR közös vállalkozás megfelelő kockázatmegosztási megállapodások keretében hasznosítani képes a magánszektor innovációs képességét és kapacitását. Ugyanakkor a kiépítési szakasz kockázatainak csökkentése érdekében fontos biztosítani, hogy a közös vállalkozás időben meghozza a remélt eredményeket.

Amikor a fejlesztés már normál ütemben zajlik, a Bizottság fokozni fogja ellenőrző tevékenységét, ügyelve az „Egységes európai égbolt” céljaival való koherenciára. A Bizottságnak különösen azt kell biztosítania, hogy a SESAR közös vállalkozás tagjainak elkötelezettsége és támogatása révén intézkedések szülessenek a szükséges szaktudás megszerzésére, megfelelő hitelesítő platformok létrehozására, továbbá lehetővé váljon, hogy a kiépítési folyamat elinduljon és az előnyök mihamarabb megmutatkozzanak.

Nemzetközi szempontból a SESAR közös vállalkozás mintegy Európa „technológiai nagykövetévé” vált, mely a globális ATM-interoperabilitás előmozdításával új lehetőségeket nyit meg az iparág előtt. Nagy előrelépés történt ezen a téren az EU és az USA közötti, a polgári repüléssel kapcsolatos kutatást és fejlesztést érintő együttműködési megállapodásról szóló tárgyalások jóvoltából. A megállapodás külön mellékletet szentel a SESAR és a NextGen[5] közötti átjárhatóságot elősegítő kooperatív intézkedéseknek, melyeket az EU képviseletében a SESAR közös vállalkozás hivatott foganatosítani.

A SESAR közös vállalkozás rugalmas és dinamikus eszköznek bizonyult: azzal, hogy képes alkalmazkodni mind a szolgáltatói és felhasználói igényekhez, mind az „Egységes európai égbolttal” kapcsolatos változó követelményekhez, illetve azzal, hogy működésébe integrálja a légi járművek teljesítménynövekedését, elősegíti a kiépítési és az üzemeltetési szakasz közötti interakciót.

A SESAR közös vállalkozás első időközi értékelésének eredményei

A SESAR közös vállalkozásról szóló rendelet 7. cikkével összhangban a Bizottság háromévenként értékeli:

- a SESAR közös vállalkozásról szóló rendelet végrehajtását

- a közös vállalkozás által elért eredményeket és az alkalmazott munkamódszereket

- a közös vállalkozás általános pénzügyi helyzetét

Az első értékelés 2010 márciusában kezdődött és a 2007. február 27. és 2009. december 31. közötti időszakra vonatkozott.[6]

Az értékelési módszer

A Bizottság az első értékelést a COWI A/S független külső szakértő segítségével végezte el.

Az értékelés a Bizottság által alkalmazott 5 standard értékelési kritériumon alapult:

5. A relevancia arra utal, hogy a SESAR közös vállalkozás célkitűzései mennyiben jelentenek megoldást a kezelendő igényekre, problémákra és kérdésekre.

6. Az eredményesség arra utal, hogy mennyiben sikerült elérni a kitűzött célokat. Ebbe beletartozik az irányítási struktúrák működése és az, hogy ezek miként támogatják a szervezetet az eredmények elérésében.

7. A hatékonyság arra utal, hogy mennyiben sikerült elérni a kívánt hatásokat ésszerű költségek mellett.

8. A hasznosság arra utal, hogy mennyiben felelnek meg az elért hatások a kezelendő igényeknek, problémáknak és kérdéseknek. Tekintettel arra, hogy a SESAR közös vállalkozás korai szakaszában van, a munka eddigi előrehaladása és eredményei alapján csak egy előzetes hasznossági vizsgálat készülhetett.

9. A fenntarthatóság arra utal, hogy mennyiben valószínűsíthető, hogy a kedvező hatások a beavatkozás lezárultával is érvényesülnek. Akárcsak a „hasznosság” esetében, az értékelés itt is csupán előzetes elemzést takar a közös vállalkozás által elérendő eredmények valószínű fenntarthatóságára vonatkozóan.

Az adatokat elsősorban a SESAR közös vállalkozásért felelős főigazgatóság (Mobilitáspolitikai és Közlekedési Főigazgatóság) és – egy összefoglaló tanulmány keretében – a COWI gyűjtötte. Ezeket az információkat kiegészítette a közös vállalkozás igazgatási tanácsának tagjainak és az EU tagállamainak bevonásával (az egységes égbolt bizottságon keresztül[7]) készített elektronikus felmérés, valamint a COWI által készített számos egyéni és fókuszcsoportos interjú. Noha a válaszadási arány túl alacsony volt a gyűjtött adatok teljes körű kiértékeléséhez, az eredmények képet adnak a főbb érdekelteknek a SESAR közös vállalkozásról alkotott véleményéről. Összesen 30 egyéni interjú és 3 fókuszcsoportos interjú készült.

Az értékelések eredményei

Az első időközi értékelés általános tanulsága, hogy a SESAR közös vállalkozás a vizsgált időszakban jól teljesített szervezetének felállítása és kiépítése, valamint a ráruházott feladatok ellátása szempontjából. Az is kiderült, hogy SESAR közös vállalkozás résztvevői általában véve elégedettek az eddigi teljesítménnyel. A közös vállalkozás 2009. évi éves jelentése[8] részletesen beszámol a végzett tevékenységekről és a vizsgált időszakra jellemző pénzügyi helyzetről.

A rendelet végrehajtása

A SESAR közös vállalkozásról szóló rendeletet a vizsgált időszakban megfelelően végrehajtották, noha bizonyos esetekben némi késedelemmel. Fontos megjegyezni, hogy a SESAR közös vállalkozásról szóló rendelet módosítása, mely a közös vállalkozást EU-szervvé minősítette át, lelassította a létrehozás folyamatát, különösen az EU-szervekre jellemző új finanszírozási szabályok, új munkaügyi szerződések és számviteli elvek elfogadásának szükségessége miatt.

A közös vállalkozás által elért eredmények és az alkalmazott munkamódszerek

A SESAR közös vállalkozás általánosságban végrehajtotta a tervezett tevékenységeket és elérte a várt eredményeket. A közös vállalkozás munkájával az érdekeltek többnyire meg voltak elégedve. A vizsgált időszak legfontosabb eredményei többek között az alábbiak:

- Sikerült elérni, hogy számos érdekelt fogott össze és kötelezte el magát egy közös K+F-program mellett

- Olyan munkaprogram került kidolgozásra, amely az ésszerűbb és egységesebb megoldásokat támogatja, a hiányosságokat és az átfedéseket pedig kiküszöböli

- Kidolgozásra kerültek a program végrehajtásához szükséges módszerek és eszközök

- Számos rövid határidejű projekt került beindításra a minőségi követelmények, illetve a munkacsomagok és a projektek közötti koordinációval kapcsolatos igények csorbulása nélkül

A SESAR közös vállalkozás, mely alapításától kezdve megfelelő fejlődési utat járt be, a főterv végrehajtásának szilárd alapját képezi. Azok a kihívások, amelyekkel szembe kell néznie, a munkacsomagok és a projektek koordinálására és az eredmények értékelésére való képességének megőrzésével kapcsolatosak.

A közös vállalkozás szervezeti felépítése összhangban van a ráruházott feladatokkal. Személyzeti feltételei megfelelnek a célkitűzéseknek, a feladatok elosztása egyértelmű, az irányítási rendszerek és eljárások világosan meghatározottak. A közös vállalkozás megfelelő pénzügyi irányítási és auditálási kapacitással rendelkezik, noha az értékelés időpontjában még hiányoznak egyes rendszerek és szükség volna támogató intézkedések meghozatalára is.

A SESAR közös vállalkozás tagjai tudatában vannak azon hatékony kockázatkezelési rendszer fontosságának, amelynek kiépítésében maguk is teljes mértékben részt vesznek. Folyamatban van az „Enterprise Risk Management Framework” elnevezésű kockázatkezelési rendszer kidolgozása, bevezetését 2010-re tervezik.

A közös vállalkozás jelentős szervezeti részeit alkotják a programtámogatási, valamint a stratégiáért és a főterv következetes végrehajtásáért felelős egységek. Az egységes programkezelési tervnek köszönhetően az egyes projektekben ugyanazt a módszertant alkalmazzák; ez biztosítja a koherenciát és a következetes eredményeket, noha egyelőre nem lehetett kiaknázni a tervben rejlő minden lehetőséget, lévén hogy a program végrehajtása korai szakaszában tart.

A kommunikációs eljárásokat és eszközöket tovább kell fejleszteni az alapító tagok, a közös vállalkozás tagjai és egyéb érdekeltek, továbbá az igazgatási tanácsi tagok és a tanácsban képviselettel nem rendelkezők eltérő kommunikációs igényeinek kielégítése érdekében.

Az igazgatási tanács tájékoztatási és koordinációs tevékenysége kielégítő, noha a közös vállalkozás bizonyos tagjai úgy látják, hogy túl nagy hangsúly esik az adminisztratív ügyekre, és szeretnék, ha az igazgatási tanács napirendjén több szakmai kérdés szerepelne. Ennek oka, hogy a SESAR közös vállalkozás a vizsgált időszakban a szervezeti kiépülésre összpontosította erőfeszítései nagy részét, és csak kevés operatív tevékenységet folytatott.

A közös vállalkozás által létrehozott vagy összegyűjtött adatokat teljes körűen fel kell használni az üzemeltetési szakaszra vonatkozó költség-haszon elemzésekhez. Ezeket az adatokat azon stratégiai kommunikációs folyamatok részévé kell tenni, amelyek megfelelő eszközként szolgálnak az európai politikai döntéshozók számára a SESAR program társadalmi-gazdasági hatásainak, valamint a vonatkozó mérséklő intézkedéseknek a kommunikálásához.

A SESAR közös vállalkozás, annak alapító tagjai és a kiválasztott tagok közötti koordináció általában véve kielégítő. A közöttük lévő felelősségmegosztásnak jogi szabályozás az alapja. Ugyancsak kielégítő a két alapító tag közötti koordináció, akik igyekeznek összehangolni a közös vállalkozás igazgatási tanácsában képviselt véleményeiket. A SESAR közös vállalkozás és a Bizottság viszonylatában érvényes nyomon követési és jelentéstételi szabályok – melyeket a 2009 decemberében kötött általános megállapodás állapított meg – szintén megfelelőek.

Amint az az újonnan alapított szervezetek esetében általában szükséges, a SESAR közös vállalkozás vezetőségének is törekednie kell a közös szervezeti kultúra kialakítására az eredményes és hatékony működés érdekében. Így valósulhat meg a köz-magán társulás innovatív modellje.

A közös vállalkozásnak vonzó képzési folyamatokat és eszközöket kell kidolgoznia a tagok számára, hogy ezek alkalmazásával növelni lehessen a tagok projekteken dolgozó munkatársainak általános teljesítményét.

Általános pénzügyi helyzet

A SESAR közös vállalkozás a közös vállalkozás pénzügyi szabályainak és a hatékony, eredményes pénzgazdálkodás elvének megfelelő keretrendszert hozott létre. A Számvevőszék a közelmúltban véleményt nyilvánított a SESAR közös vállalkozás pénzügyi szabályairól, és néhány területen korrekciót javasolt. A közös vállalkozás számos intézkedést vezetett be e korrekciók érdekében.

A közös vállalkozással kötött megfelelő megállapodások révén valamennyi tag megerősítette pénzügyi kötelezettségvállalásait:

- A Bizottság 700 millió EUR-t bocsát rendelkezésre, kizárólag készpénzben

- Az Eurocontrol 700 millió EUR-t bocsát rendelkezésre, ebből 535 millió EUR-t dologi hozzájárulásként, 165 millió EUR-t készpénzben

- A többi tag összesen 537 millió EUR-t bocsát rendelkezésre, ennek 5%-át készpénzben

Relevancia

A SESAR közös vállalkozásról szóló rendelet és a SESAR közös vállalkozás relevanciáját magas szintűnek értékelték. Az értékelés az alábbi következtetéseken alapult:

- Az összegyűjtött adatok tanúsága szerint a SESAR közös vállalkozás képviselte modell megfelelő eszköz a SESAR kiépítési szakaszának lebonyolításához és a főterv megvalósításához.

- Tekintettel a program komplexitására és jelentős költségvetésre, a SESAR kiépítési szakasza célzott igazgatást követel meg, valamint igényli a különböző résztvevők által biztosított szaktudást. Az érdekeltek véleménye szerint ehhez indokolt olyan eszközt választani, amilyen a SESAR közös vállalkozás.

- A SESAR közös vállalkozás 2012-re szóló stratégiai célkitűzései és éves munkatervei összhangban állnak a főtervvel és a közös vállalkozás feladataival.

- A SESAR közös vállalkozás működése megfelel a hetedik kutatási keretprogram és a TEN-T programok szerinti követelményeknek.

Eredményesség

A SESAR közös vállalkozás eredményességét magas szintűnek értékelték. A közös vállalkozás általában teljesítette feladatait, elérte a kívánt hatást és meghozta a várt eredményeket:

10. A közös vállalkozás eredményesen és megfelelő ütemben szerveződött meg. A közös vállalkozás különösen:

11. felállította az igazgatási tanácsot, kinevezte az ügyvezető igazgatót és létrehozta a vállalkozás székhelyét

12. elfogadta a főtervet , amely alapján megalkotta munkaprogramját

13. megtárgyalta és megkötötte a tagsági megállapodásokat, a többoldalú keretmegállapodást, a Bizottság vonatkozásában az általános megállapodást, az Eurocontrol vonatkozásában az egyedi megállapodást

14. munkába állította a legfontosabb munkatársakat, és az EU személyzeti szabályzatával összhangban meghatározta a szükséges szabályokat és eljárásokat

15. A SESAR közös vállalkozás EU-szervvé alakulása lezárult. Noha e státuszbeli változás jelentős kedvező hatással bír a közös vállalkozásra és a kiépítési szakaszra, valamelyest késleltette a közös vállalkozás létrejöttének lezárulását.

16. A SESAR közös vállalkozás a szakmai munkát a főtervnek megfelelően szervezte meg és koordinálja, kerülve a széttagolódást és a fölösleges párhuzamosságokat.

17. A SESAR közös vállalkozás mobilizálta és kezeli a tagok pénzeszközeit.

18. A közös vállalkozás a tagfelvételi folyamat, a tudományos bizottság felállítása és a stratégiai együttműködés révén törekedett az érdekeltek széles körének bevonására. Ezenkívül az igazgatási tanács 2010-ben bevezette a „társult partner” státuszt, lehetővé téve a SESAR közös vállalkozás és annak tagjai számára, hogy a közös vállalkozás tevékenységeibe bevonják az érdekeltek szélesebb körét, mindenekelőtt a kkv-kat, a kutatóintézeteket és az egyetemeket. Munkamegállapodások köttettek a nemzeti felügyeleti hatóságokkal és az Európai Repülésbiztonsági Ügynökséggel is.

19. A SESAR közös vállalkozás nemzetközi szakmai együttműködést is folytatott, többek között az Atlanti Kibocsátás-csökkentési Együttműködési Kezdeményezés (AIRE) vagy az óceáni helymeghatározás fejlesztésére és folyamatos ellenőrzésére irányuló OPTIMI projekt keretében. A SESAR és a NextGen közötti átjárhatóságra irányuló munka megkezdődött, és folytatódni fog az EU és az USA közötti együttműködési megállapodás keretében.

Hatékonyság

Noha az SESAR közös vállalkozás általános hatékonyságát vizsgálni még korai lenne, a vizsgált időszakban tett előrelépés azt bizonyítja, hogy a SESAR kiépítési szakaszában ez a modell hatékonyabban működött, mintha egy hagyományos K+F pályázati eljárásra került volna sor. A SESAR közös vállalkozás nagyon eredményes volt a releváns résztvevők összefogásában és az EU-n belüli ATM kutatási erőfeszítések koordinálásában. A kiépítési szakasz végrehajtásának hatékonysága nagyban függ attól, képes-e a közös vállalkozás a munkacsomagok és projektek koordinált igazgatására, egyúttal a méretgazdaságosság biztosítására.

Az összegyűjtött adatok azt mutatják, hogy a közös vállalkozás hatékony módon működik a belső munkafolyamatok és az igazgatás vonatkozásában. Ez a hatékonyság várhatóan fokozódni fog az új IT-rendszerek – elsősorban a pénzügyi irányítás (ABAC/SAP) terén való – 2010-es bevezetésével.

Fenntarthatóság/hasznosság

A SESAR közös vállalkozás résztvevőinek együttműködése jó alapot biztosít az „Egységes európai égbolt” céljait támogató, hosszú távon fenntartható légiközlekedési előnyök eléréséhez. Egyelőre azonban korai volna megítélni, hogy a jelenlegi feltételek mellett megvalósulhat-e a hosszú távú fenntarthatóság. A hosszú távú célok elérését befolyásoló tényezők többek között az alábbiak:

- A szabályozó hatóságok támogatása, illetve a technológiák és eljárások alkalmazását előmozdító szabályozási keret

- A fontosabb szereplők (légtérhasználók, illetékes személyzet, repülőterek, léginavigációs szolgáltatók stb.) bevonása a hitelesített technológiák és eljárások alkalmazásába és annak finanszírozásába

- Új ATM-technológiák kifejlesztése a világ más régióiban és közelítésük az európai rendszerekhez

- Jövőbeli gazdasági fejlődési tendenciák a légiközlekedés iránti kereslet tekintetében

A FőTERV

A főterv az „Egységes európai égbolt” célkitűzéseit támogató új ATM működési koncepcióra való áttérés közösen megállapított menetrendje, melyet a SESAR közös vállalkozás gondoz és hajt végre. A főterv , mely egyfajta európai vonatkoztatási alapnak tekintendő a kiszámítható és hiteles tervezéshez, lehetővé teszi a résztvevők számára új alkalmazások kilátásba helyezését, összehangolva azokat a beruházási ciklusokkal és a tervek utólagos módosításaival. Egy olyan folyamatosan megújuló dokumentumról van szó, amely érinti mind a SESAR kiépítési, mind pedig üzemeltetési szakaszát. A főterv egyfelől a kiépítési szakasz munkaprogramjának irányítására szolgál, másfelől döntő szerepet fog játszani az üzemeltetési szakasz levezénylésében is.

A SESAR közös vállalkozás által a főterv végrehajtásában elért haladás

A SESAR meghatározási szakasza kutatási-fejlesztési, illetve hitelesítési tevékenységekre, valamint az ezt követő összehangolt üzemeltetés kérdéseire összpontosított, megteremtve ezzel az új ATM-koncepció kialakításának és megvalósításának alapját. A SESAR meghatározási szakasz legfőbb terméke a SESAR-főterv, amely szerves egységbe ötvözi a teljesítménynövelés területeit, az új ATM-koncepció elemeit, a költség-haszon elemzést, és menetrendet határoz meg arra vonatkozóan, hogy az üzemeltetési fejlesztések megvalósításával hogyan lehet következetes SESAR munkaprogramot kialakítani. A SESAR közös vállalkozásról szóló rendelettel összhangban az Eurocontrol a SESAR-főtervet 2008. november 7-én megküldte a SESAR közös vállalkozásnak.

2009. március 30-án a Tanács jóváhagyta a SESAR-főtervet mint kezdeti változatát azon főtervnek , amely a SESAR-program kiépítési és üzemeltetési szakaszaira vonatkozó menetrendet tartalmazza. A Tanács megerősítette azt is, hogy az ATM korszerűsítése és az ehhez javasolt határidők az EU számára továbbra is kiemelt politikai jelentőséggel bírnak. A SESAR közös vállalkozás igazgatási tanácsa 2009. június 12-én elfogadta a főtervet .

A végrehajtás jelenlegi állása

20. Kiépítési szakasz

A SESAR közös vállalkozás K+F-tevékenységei 2009. június 3-án kezdődtek. Egy évvel később már folyamatban volt a 300 projekt 85%-a, közülük 160 projektben már maga a tényleges K+F-tevékenység is elkezdődött. A legelőrehaladottabb projektek első eredményei már ott vannak a közös vállalkozás asztalán. A SESAR közös vállalkozás jóvoltából pillanatnyilag 17 országban 16 tag 1500 szakértője dolgozik Európa jövőbeli ATM-rendszerének kifejlesztésén és hitelesítésén.

A legfőbb prioritás ma a korai eredmények mielőbbi hasznosítása az információkezelés, a útvonalkijelölés és -irányítás, valamint a repülésiút-tervezés terén. A SESAR közös vállalkozás várhatóan 2012 elejére tudja bemutatni az első hitelesített technológiákat.

21. Üzemeltetési szakasz

A főterv jelenleg 3 egymásra épülő végrehajtási csomagot határoz meg:

- Az 1. végrehajtási csomag (IP1) a SESAR működési koncepciójának azon alapvető hitelesített alkalmazásait és technológiáit tartalmazza, melyek nem igényelnek további kutatást, és bevezetésre készek. Az IP1 a fejlettebb alkalmazások jövőbeni bevezetésének alapját képezik.

- A 2. végrehajtási csomag (IP2) olyan ATM-elemekből áll, amelyek további kutatást és fejlesztést igényelnek, és 2014-től szabványosításra és bevezetésre javasolhatók.

- A 3. végrehajtási csomag (IP3) a SESAR működési koncepció legfejlettebb elemeiből tevődik össze, melyek lehetővé teszik a teljes átállást a négydimenziós repülésiút-tervezésre és az időalapú légijármű-üzemeltetésre, 2020 utáni bevezetéssel.

A program jelenlegi állása szerint egyelőre csak az IP1 került bevezetésre különböző légiforgalmi szolgáltatóknál. Az IP1 üzemeltetési fejlesztéseket szolgáló elemeit hitelesítették és ipari méretekben gyártják. Vagy bevezetésre készek, vagy már be is vezették őket. E csomag célja egyfelől a jelenlegi európai ATM-rendszer rövid távú fejlesztései, másfelől e rendszer koherensebbé tétele a legjobb gyakorlatok alkalmazása, a hatékonyabb koordináció, valamint az út- és időalapú légijármű-üzemeltetésre való előkészítés révén.

Az IP1 a kiépítési szakasz központi része, mivel a rövid távú kezdeményezések bármilyen végrehajtási késedelme veszélyezteti a SESAR program sikerét. Tekintettel az IP1 irányításának sürgető igényére, a Bizottság az egységes égbolt bizottság keretein belül és a tagállamok, a SESAR közös vállalkozás, az Eurocontrol és az érdekeltek segítségével felállította az IP1 irányítócsoportot. A csoport 2010. április 27-én állt fel ad hoc munkaszervezetként azzal a céllal, hogy felügyelje az IP1 bevezetését. Az IP1 irányítócsoport ajánlásokat fog tenni a Bizottságnak, az EU tagállamainak, az Eurocontrolnak, a SESAR közös vállalkozásnak és a magánbefektetőknek (léginavigációs szolgáltatók, légitársaságok, repülőterek) a főtervben meghatározott üzemeltetési terv és a megvalósulás közötti különbségek csökkentésére.

22. A főterv aktualizálása

A Tanács kérésére a SESAR közös vállalkozásnak 2010 márciusáig be kellet nyújtania a főterv első aktualizált változatát[9]. A közös vállalkozás megküldte a kért javaslatot az igazgatási tanácsnak, amely 2010. április 30-án megvitatta azt. Az első frissítés hatóköre korlátozott volt, hiszen nem befolyásolta sem a terv egészét, sem a szükséges beruházásokat, sem az elvárt teljesítményt. Az alábbiakra terjedt ki[10]:

- Az IP1 szerinti üzemeltetési fejlesztések pontosítása

- Szabályozási és szabványosítási menetrendek ismertetése

- A kockázatkezelési terv frissítése

Az EU egységes égbolt bizottsága és az Eurocontrol érdekegyeztetési csoportja 2010. május 7-én, illetve 2010. május 17-én változtatás nélkül jóváhagyta a javaslatot. A SESAR közös vállalkozás igazgatási tanácsa 2010. július 12-én fogadta el a javaslatot.

A következő frissítések 18–24 havonta várhatók, ami megfelelő lehetőséget kínál az előrehaladás végiggondolására és biztosítja a dokumentumok megbízhatóságát, valamint a résztvevők elkötelezettségét. A főterv következő frissítésére vélhetően a teljesítményterv (magas szintű elvárások) és a főterv (technológiai válasz a hálózati teljesítmény javításával kapcsolatos elvárásra) közötti összefüggés tekintetében fog sor kerülni.

[1] A 2009. október 21-i 1070/2009/EK rendelettel (HL L 300, 2009.11.14., 34. o.) módosított 549/2004/EK, 550/2004/EK, 551/2004/EK, 552/2004/EK rendelet (HL L 96, 2004.3.31., 1–26. o.)

[2] A 2007. február 27-i 219/2007/EK tanácsi rendelet, HL L 64., 2007.3.2., 1. o.

[3] Főterv , 84. o.: http://www.sesarju.eu/sites/default/files/documents/reports/European_ATM_Master_Plan.pdf

[4] A munka részletes szakmai leírása itt olvasható: http://www.sesarju.eu/public/standard_page/library_list.html

[5] A NextGen az USA ATM-korszerűsítési programja.

[6] A jelentés teljes terjedelmében itt olvasható: http://ec.europa.eu/transport/evaluations/research_en.htm vagy http://ec.europa.eu/transport/evaluations/trans_european_networks_en.htm

[7] A 2004. március 10-i 549/2004/EK rendelet 5. cikke, HL L 96., 2004.2.31.

[8] A SESAR közös vállalkozás 2009. évi tevékenységéről szóló jelentés, 2010. március 10.: www.sesarju.eu/sites/default/files/documents/reports/Annual_Activity_Report_2009_Adopted.pdf

[9] A Tanács 2009. március 30-i következtetései, (3) bekezdés.

[10] https://www.atmmasterplan.eu